Jan Køpke Christensen (FP), 1997-11-20:
Modsat den socialdemokratiske ordfører må jeg fra Fremskridtspartiets side sige, at de bemærkninger om, at debatten her i dag er overflødig, kan vi ikke billige.
Vi er et demokratisk valgt Folketing, og de ting, der kommer frem fra partierne, må vi både acceptere og respektere.
Retfærdigvis skal det siges, at jeg også hørte ordføreren for Socialdemokratiet erkende, at det var godt nok at få nogle meldinger herfra om trafikken.
I Fremskridtspartiet er vi enige i, at vi har set mange eksempler på, at der har været en dårlig behandling af kunderne i DSB.
Vi må selvfølgelig også erkende, at vi må se alvorligt på disse problemer og gøre noget for at forbedre situationen specielt for pendlerne og specielt på Sjælland.
Vi må erkende, at det er tilfældet.
Der er mange ting, der både er blevet brugt og skal bruges penge på, og det er kæmpe milliardbeløb, vi taler om på trafikområdet.
Vi har, som det også blev sagt af tidligere ordførere, det store projekt, som hedder Storebæltsforbindelsen, og vi har det projekt, der hedder Øresund, og som snart står færdigt sammen med Storebælt.
Vi har nye tog, der skal bruges inden for HT-området, og som situationen er i dag, mener vi afgjort, at der virkelig er grundlag for at tage en diskussion i dybden om, hvad det er, man vil investere i.
Der tales om, at vi skal have nye godslokomotiver og også nye S-tog.
Det er som sagt kæmpeinvesteringer af skatteyderkroner, der skal gøres her.
Fremskridtspartiet mener, at man bør kigge meget, meget ned i detaljer på, hvor nødvendigt det er med alle de milliarder, som man planlægger at bruge fremover.
Det er nødvendigt, for når man ser samfundsøkonomisk på det som helhed, er det jo ingen hemmelighed, at det absolut ikke står så godt til med hensyn til samfundsøkonomien, og godt nok har vi konjunkturopgange osv., men det er om at gemme til dårligere tider. Jeg talte indledningsvis om DSB, og her er det især dobbeltsporet mellem Ringsted og København, man taler om.
Vi må sige, at selvfølgelig bør man kigge på det, men der skal yderligere laves en virkelig gennemgribende undersøgelse af dette område.
Én ting er, at man umiddelbart godt kan se, at der skal gøres noget med hensyn til et dobbeltspor, men det er altså mange penge, der skal investeres.
Vi må erkende, at i den situation, vi er i som samfund, ser vi i Fremskridtspartiet ikke bare isoleret på trafikområdet.
Vi ser på det samfundsmæssigt som helhed.
Nogle mener, at mange af disse ting er en god investering.
Andre mener, det er en dårlig investering, og nogle mener, at noget af det skal bruges, men ikke det hele, og her ligger vi nok sådan lidt midt imellem og er lidt radikale, kunne man sige, på det område.
Man diskuterer f.eks. også bompenge, og det skal vi også diskutere senere i dag, men med hensyn til den kollektive trafik kontra privatbilismen skal der ikke være nogen tvivl om, at vi i Fremskridtspartiet gerne ser, at hvis der partout skal indføres f.eks. bompenge, skal nogle af de penge, man får ind dér, bruges til at lette privatbilismens skattetryk.
De fleste kører jo ikke i bil til København, fordi de synes, det er sjovt.
Det er, fordi man har arbejde herinde, og har man mere end én bærepose med, bliver man altså tvunget til at tage sådan noget som privatbilen.
Vi mener, at når man absolut imod vores holdninger i Fremskridtspartiet vil indføre f.eks. bompenge, må de altså bruges til noget mere fornuftigt, og det er at lette bilisterne. Det kan være skatten på bilen, når man skal købe én, eller det kan være vægtafgiften.
Det er princippet i, at vi skal passe på, at vi ikke kun satser på den kollektive trafik, og erkende, at vi ikke kan klare os med bare at udbygge og udbygge den kollektive trafik.
Det, det handler om for Fremskridtspartiet, er, at vi hurtigst muligt erkender, at privatbilismen må få et bedre udgangspunkt i samfundet.